Ramona Portelli tintervista lil Kirsten Dalmas Dan l-aħħar sirt naf b'atleta tal-bodybuilding u li tikkwalifika fil-kategorija tal-bikini fitness skont il-kriterji tal-IFBB, u li lokalment qiegħda wkoll tagħmel ħoss. Xi ġimgħat ilu saru kompetizzjonijiet u rebħet fi tliet kategoriji differenti. Qed nirreferi għal Kristen Dalmas. Minn informazzjoni li ksibt, sirt naf li l-Federezzajoni Internazzjonali tal-bodybuilding tikklassifika l-atleti skont il-massa ta' muskoli li jkollhom. Kirsten tikkwalifika taħt il-kategorija ta Bikini Fitness fejn tirrikjedi li l-figura tal-mara tkun toned kemm jista' jkun, iżda mhux immuskolata żżejjed għax imbagħad taqa' taħt kategorija differenti li jsejħulha Body Fitness. Kirsten għandha sitta u għoxrin sena, single u tgħix Wied il-Għajn. Taħdem bħala accountant ma' kumpanija privata u l-passatempi li għandha ħin għalihom huma t-taħriġ fiżiku, il-qari u t-tisjir. Tiddeskrivi lilha nnifisha bħala persuna ferriħija u dħulija ħafna u li tagħmel minn kollox biex tgħin lil dak li jkun. "Inħobb nagħmel minn kollox biex ngħin lin-nies u nara n-nies aħjar minni. Inħobb nagħmel ħafna kuraġġ lil nies li jbatu fejn jidħol dan l-isport, speċjalment għax nemmen li kulħadd għandu jħossu komdu fil-ġisem li għandu," bdiet tgħidli Kirsten. Ilha interessata fl-isports minn mindu kellha tmien snin. Fil-fatt, kienet tipprattika l-ġinnastika, il-basketball, tenis u canoeing. Missierha dejjem għamel minn kollox biex bagħatha tagħmel kull tip ta' sport li kien jinteressaha minn età żgħira. "Minn dejjem kien jemmen li l-isports huwa utli għalija u bqajt inżomm ruħi attiva sakemm kbirt. Kelli nieqaf għal ftit żmien għax kelli niffoka fuq studju u karriera u kien wara dan il-perjodu li ddeċidejt li nibda nittrenja f'gym. Jiena nemmen li kulħadd għandu bżonn xi tip ta' strength training għax jipprevieni minn telf ta' saħħa li tiġi meta nibdew nikbru, kif ukoll saħħa għall-għadam u saħħa inġenerali. Li tkun b'saħħtek jgħinek ħafna biex tagħmel l-attivitajiet normali tal-ġurnata li jibdew sempliċiment milli titla' sular taraġ bla ma taqta' nifsek. Nemmen ukoll li t-taħriġ jgħin biex iżżomm pressjoni baxxa fid-demm u jgħin ħafna l-metaboliżmu tal-bniedem," sostniet Kirsten. Proprju erba' snin ilu, għall-ewwel darba Kirsten daħlet f'gym bit-tir li jkollha figura aħjar, bħal kull ħolma ta' tfajla oħra. Fil-fatt, sentejn wara li kienet tittrenja, bdiet tinteressa ruħha fil-fitness, fejn sabet inkoraġġiment kbir minn sħabha. Ħallejt f'idejha sabiex telabora aktar. "Bdejt nittrenja waħdi f'gym, imma ma tantx kont nifhem fis-settur tad-dieti u taħriġ adattati għalija. Kont immur u nagħmel training fuq magni li kont nifhem fihom biss bla ma naf kemm irrid nagħmel reps u sets, u nerfa' xi weights. Rajt kambjament, imma t-tir tiegħi kien li niġi ħafna iktar lean milli kont u, sfortunatament, waħdi ma kontx qiegħda nasal. Kien hawn meta qbadt nagħmel riċerka fuq diet advisors u personal trainers Maltin sakemm għamilt appuntament ma' Anthony Meachen, li llum huwa kemm il-kowċ kif ukoll l-ikbar ħabib tiegħi, u jeħodli ħsieb id-dieta kif ukoll it-training." Kif qaltli hi stess, it-taħriġ kollu tagħha meħtieġ fil-fitness fdatu f'idejn il-kowċ tagħha Anthony Meachen, li tiddeskrivih bħala l-aqwa kowċ li jista' jkollha. "Jifhimni u jieħu ħafna paċenzja bija. Niddiskutu ħafna d-dieta flimkien fejn jekk, pereżempju, b'ċertu dieta ġieli nħossni daqsxejn batuta, ivarjali d-dieta biex inkun iktar b'saħħti u jkolli biżżejjed enerġija biex nittrenja kif suppost. It-taħriġ nieħdu bis-serjetà ħafna u ftit li xejn infalli ġurnata ta' training. Nipprova nittrenja kuljum mit-Tnejn sal-Ħadd u l-programm ivarja skont f'liema fażi nkun wasalt. Il-kowċ tiegħi jemmen li cardio huwa importanti ħafna, allura dejjem nibda bih, imbagħad nagħmel weight training fejn indaħħal partijiet differenti kuljum," spjegatli Kirsten. Suċċess sorpriża, kemm għax l-ewwel darba u anke għax stinkat ħafna Xi ġimgħat ilu, proprju f'April li għadda, Kirsten għall-ewwel darba dehret fuq il-palk tikkompeti fil-Bikini Fitness (over 163cm) waqt il-Malta IFBB National Championships, fejn kisbet l-ewwel post fil-kategorija tagħha, ħadet l-ewwel fl-Overall Bikini Fitness, kif ukoll kisbet l-ewwel post fil-Malta International Grandprix 2016. B'hekk kisbet tliet tazzi. Bla dubju din kienet suċċess sorpriża għaliha, kemm għax l-ewwel darba tagħha u għax probabbli stinkat ħafna. Issa li rebħet din il-kompetizzjoni tħoss li nfetħulha bibien ġodda. Fil-fatt, kellha rispons tajjeb ħafna mingħand il-ġurija tal-kompetizzjoni li jemmnu li għandha potenzjal kbir u t-tir tagħha huwa li tkompli tittrenja u żżomm id-dieta li jagħtiha l-kowċ biex tkompli tikkompeti, kemm f'Malta kif ukoll barra. Għandha nies li jemmnu ħafna fiha u li jixtiequ li tikseb suċċessi kemm jista' jkun. Kirsten ikkonfermat li ħadmet ħafna biex ippreparat ruħha għal din il-kompetizzjoni. "Kien hemm mumenti fejn kont se naqta' qalbi, iżda l-kowċ dejjem kien hemm għalija u baqa' jimbuttani sal-aħħar. Kulħadd kien jgħidli li lesta biex nikkompeti imma mingħajr ma ridt – u mhux għax ma kontx nemmen fijja nnifsi imma f'dan l-isport – qatt ma tħossok tajba biżżejjed. Dejjem tħoss li hemm partijiet ta' ġismek li jridu jitjiebu Xtaqt ħafna li mmur tajjeb, iżda qatt ma kont nemmen li se nikseb tliet awards bħal dawk! Kont ferħana immens, kemm għax irbaħt, kif ukoll għax kelli bżonn sinjal pożittiv biex nemmen iktar fija nnifsi u nkun iktar kunfidenti fuq il-palk." Ħafna sagrifiċċji b'riżultati xierqa wara Immaġinajt li qabel ma daħlet għal dawn il-kompetizzjonijiet kellha tagħmel ħafna sagrifiċċji bħal taħriġ, preparamenti ta' ikel apposta, u taqbeż xi avvenimenti. "Sagrifiċċji kelli nagħmel ħafna; wisq, tista' tgħid, imma kont naf għal xiex dieħla meta għażilt dan l-isport. Naqqast ħafna l-ħruġ mal-ħbieb u l-ftit drabi li nakkumpanjahom dejjem bil-cooler miegħi bl-ikel tiegħi, u nixrob ilma biss. Kelli naqta' l-ħelu li kien l-ikbar sagrifiċċju għalija, imma ma jiddispjaċini xejn għax is-sagrifiċċji kollha li għamilt ħadt ir-riżultati tagħhom wara." Ta' min jgħid li Kirsten mhux l-ewwel darba li siefret sabiex tagħti sapport lill- ħbieb tagħha atleti li kellhom l-opportunità li jikkompetu barra minn Malta. "Kien hawn li sirt inħobb aktar din l-industrija tal-fitness fejn iltqajt ma' nies professjonali f'dan is-settur u ddeċidejt li xi darba nixtieq inkun bħalhom. Issa l-pjan huwa li nibda nsiefer biex nikkompeti jien stess flimkien ma' sħabi bħala tim wieħed, li dejjem urejna sapport kbir lil xulxin u ħdimna id f'id," żvelat miegħi Kirsten. Fuq nota personali u pjuttost opinjoni tiegħi u forsi ta' xi wħud oħra, inħares lejn il-bikini fitness u nqabblu mal-modelling minħabba l-fatt li trid tesponi xi pożi fuq il-palk. B'hekk qbadt dan is-suġġett ma' Kirsten, u min-naħa tagħha esprimiet miegħi li taqbel u ma taqbilx. "Il-mod kif tippreżenta ruħek fuq il-palk u l-mod kif timxi huwa simili ħafna tal-catwalk fil-modelling iżda, sfortunatament, il-midja tagħtini l-impressjoni li biex tkun catwalk model jew Miss Malta jew tieħu xi titlu simili trid tkun kemxejn irqiqa. Dan huwa l-oppost ta' li suppost tkun fil-bikini fitness. Aħna ma rridux inkunu irqaq, iżda jrid ikun jidher li nittrenjaw u li għandna kemxejn muskoli," sostniet miegħi Kirsten. Fl-aħħar nett, Kirsten saħqet fuq il-fatt li, jekk hemm xi ħaġa li veru tixtiequ tagħmlu, inutli ssibu miljun skuża għax bl-iskużi ħadd qatt ma wasal imkien. "L-importanti li tagħmlu dak li tixtiequ intom u dak li jagħmilkom kuntenti. Qatt tħallu lil ħadd jiġġudikakhom għax għażiltu ċertu lifestyle, jew nies jgħidulkom 'imġienen' minħabba s-sagrifiċċji li tkunu qed tagħmlu," temmet tgħid Kirsten.